text: Autoværksted var smugkro
  23 november 2012 kl. 13.53
  Et autoværksted i Vejle er af Skat blevet afsløret i at drive smugkro. Værkstedet var indrettet med borde, stole og dartskive, og varelageret bestod af 24 kasser tysk dåseøl.
  Kontrollanter fra Skat i Sydjylland og på Fyn har i de seneste to uger gennemførte uanmeldte besøg hos 75 mindre autoværksteder. 
  Smugkroen var blot et eksempel på, at underklassen i autobranchen er betændt.
  Skattefolkene stødte på mistænkelige forhold i 40 af de 75 virksomheder:
  13 autoværksteder var ikke registreret hos Skat.
  25 personer arbejdede sort, men fik samtidig arbejdsløshedsdagpenge eller kontanthjælp.
  To virksomheder vil blive pålagt at føre logbog, da de ikke har styr på de ansatte. Logbogen skal dokumentere, hvem der er ansat.
  Mange steder forklarede mekanikerne, at de var i gang med at reparere deres egen eller familiens bil. På et værksted påstod ti mekanikere, at de var i gang med deres egne biler.
  Skat vil undersøge 21 af virksomhederne yderligere. A-kasserne og socialkontorerne skal gå videre med sagerne om socialt bedrageri.
  